**Budakörnyéki Önkormányzati Társulás**

**2092 Budakeszi, Fő utca 179.**

**NYÍLT ÜLÉSEN** tárgyalandó!

A határozati javaslat elfogadásához

**minősített többség** szükséges.

Meghívott személy(ek): Bencsik Zsolt intézményvezető

Mellékletek:

* 1. sz. melléklet: a HÍD Szociális és Gyermekjóléti Szolgálat vezetőjének tájékoztatója.
* 2. sz. melléklet: Remeteszőlős Község Önkormányzat Képviselő-testületének 77/2015. (X. 16.) önkormányzati határozata

#### ELŐTERJESZTÉS

**A Budakörnyéki Önkormányzati Társulás**

**Társulási Tanácsa 2015. november 25-i ülésére**

**Tárgy:** Döntés a HÍD Szociális és Gyermekjóléti Szolgálat bővítéséről

**Határozati javaslat:**

**Budakörnyéki Önkormányzati Társulás Társulási Tanácsának …/2015. (XI. 25.) BÖT határozata a HÍD Szociális és Gyermekjóléti Szolgálat bővítéséről**

1. A Budakörnyéki Önkormányzati Társulás Társulási Tanácsa úgy dönt, hogy a HÍD Szociális és Gyermekjóléti Szolgálat működési területét Remeteszőlős Község közigazgatási területére is kiterjeszti.
2. A Budakörnyéki Önkormányzati Társulás Társulási Tanácsa felhatalmazza az elnököt, hogy Remeteszőlős Község vonatkozásában a szociális ellátásra vonatkozó feladatellátási megállapodást aláírja.

**Felelős:** 1. – 2. pont: dr. Csutoráné dr. Győri Ottilia elnök

**Határidő:** 1. pont: azonnal

 2.pont: döntést követő 30 napon belül

**Indokolás**

**Tisztelt Társulási Tanács!**

Az egyes szociális és gyermekvédelmi tárgyú törvények módosításáról szóló 2015. évi CXXXIII. törvény rendelkezéseinek értelmében 2016. január 01-től megváltozik a szociális ellátás szervezeti felépítése, létrehozva a járásközpont településen működő Szociális központokat. A törvény előírja az önkormányzatok számára a szociális ellátás 2015. október 31-ig történő felülvizsgálatát, valamint az alapító, illetve a működést szabályozó okiratok szükséges módosításának 2015. november 30. napjáig történő benyújtását.

Remeteszőlős település Budajenő és Tök településekkel együtt közös önkormányzati hivatalt tart fenn, melynek székhelye Budajenő. A szociális igazgatásról és szociális ellátásról szóló 1993. évi III. törvény 2016. január 1. napján hatályba lépő 86. §. (1) bekezdés a) pontja kimondja, hogy 2016. január 01. napját követően „a települési önkormányzat köteles biztosítani a családsegítést, ha polgármesteri hivatalt működtet vagy a közös önkormányzati hivatal székhelye a településen van.” A jogszabály értelmében a családsegítés feladat ellátását Remeteszőlős vonatkozásában Budajenő településnek kell biztosítania, melyet a továbbiakban is a HÍD Szociális, Család és Gyermekjóléti Központ keretében látna el.

Kérem a fenti előterjesztés megtárgyalását és a határozati javaslat elfogadását.

Budakeszi, 2015. november

 **dr. Csutoráné dr. Győri Ottilia**

**elnök**